ДРАМАТИЧНА ЗАГУБА НА ЯМБОЛ
18:00 ЧАСА, СПОРТНА ЗАЛА "ДИАНА АРЕНА" ЯМБОЛ
Левски Лукойл грабната победата със 78:75 срещу домакините от Ямбол в последните секунди на мача в. С тройка на Божидар Аврамов шампионите се измъкнаха от продължение след като през цялото време бяха в ролята на догонващ в резултата. Умората в последната четвърт и прекалено много натрупани лични нарушения не позволиха на Ямбол да запише поредна победа в актива си.
Двата отбора изиграха изключително равностойна първа четвърт. Домакините от Ямбол започнаха двубоя настървени и мотивирани, като не допуснаха да бъдат пречупени от първите минути. След края на първата четвърт, резултатът на таблото показваше 22:23. Във втория период добрата игра на Ямбол взе връх и възпитаниците на Иван Чолаков спечелиха частта и загатнаха за своя потенциал. Полувремето завърши при резултат 44:36, а интересното тепърва предстоеше.
След подновяването на играта тимът на Ямбол продължи да държи фронта, след като не позволи на съперника си да се върне в мача. В крайна семтка решителните 10 минути бяха в основата на успеха за столичани. Левски Лукойл превключи предавката в заключителния етап от срещата и показа характер, а тройка на Божидар Аврамов в последните секунди от двубоя донесоха инфарктния успех за "сините".
Най-резултатен за Ямбол беше капитанът Станислав Говедаров , завършил с 18 точки.
За гостите от Левски Лукойл Патрик Рембърт отбеляза 20, Деян Иванов и Христо Захариев прибавиха по 14.
Иван Чолаков, старши треньор на Ямбол: "Стана един красив зрелищен мач за публиката, с интрига, с прилични технически изпълнения. Съжалявам, че не успяхме да я зарадваме с победа. В края Левски Лукойл показа повече търпение и майсторство и в крайна сметка смятам, че ни излъга в този мач."
Дарин Иванов, баскетболист на Ямбол: "Стана чудесен мач за публиката. Чувствам се разочарован. Играхме като равен с равен с миналогодишния шампион и настоящ носител на Купата на България. Честитя им победата, но мисля, че отборът, който заслужаваше победата, беше нашият. Имахме слаба четвърта част, но е нормално – уморихме се, натрупахме много лични нарушения. Беше много трудно, но мачът трябваше да отиде на продължение. Едно заспиване от наша страна остави най-добрия им стрелец Божидар Аврамов да вкара важен кош. Продължаваме да работим, вървим напред, защото мисля, че Ямбол има още какво да покаже."
Константин Папазов, старши треньор на Левски Лукойл: "Стана интересен мач. Най-нормално е отборът на Ямбол след четири поредни победи да има самочувствие. Играха с много енергия, много агресивно. Този отбор играе с много голямо себераздаване и много голямо желание, а тук в залата им помага и публиката. На гребена на емоцията играят много силно. Преминахме през кризисен момент във второто полувреме, съперника имаше възможност да поведе с 15 точки и се радвам, че успяхме да се върнем в мача. Имаме по-голям опит и това ни позволи да вземем победата в последните секунди. Поздравления още веднъж за отбора на Ямбол за сърцатата игра, която показват вече няколко месеца. Това е тимът с най-нисък бюджет, но с фантастична публика, която помага на любимия си отбор."
Божидар Аврамов, играч на Левски Лукойл: " Доста тежък мач. Всеки път мачовете с Ямбол в зала „Диана" са трудни, винаги играем кош за кош. Поведоха ни с доста голяма разлика и се радвам, че успяхме да се върнем в мача и да победим."